Dok Nišlije gotovo svakodnevno skreću pažnju na oštećene klupe i dečije igračke po parkovima i šetalištima, iz “Parking servisa” kažu da su dosta toga sredili otkako su preuzeli brigu o mobilijaru pre nekoliko meseci, ali da para za to više nema.

Polomljene klupe, oštećeni tobogani i ljuljaške, izvrnute kante za smeće, žice koje vire iz električnih stubova u parkovima problemi su zbog kojih mnogi roditelji kažu da decu puštaju da se igraju po parkovima samo uz strogi nadzor.

Svakodnevno vodim unuka u Park Svetog Save na one penjalice i ljuljaške. Deca tu stalno trče i skaču, mnoge igračke jesu pohabane i oštećene od korišćenja, ali to je normalno, mada bi svakako trebalo da se održava bolje. Meni su veći problem ovi koji verovatno više nisu deca, a lome klupe, izvrću kante, razvaljuju sve živo i to čim bude popravljeno ili postavljeno novo. Takve treba kažnjavati - kaže Nišlija Branimir S.

Sedenje bez naslanjanja; foto: Vanja KeserU “Parking servisu”, koji je preuzeo brigu o mobilijaru nakon reorganizacije “Gorice” početkom godine, kažu da se građani i njima najčešće žale na oštećene klupe i dečije igračke, ali tvrde da su se za ovih nekoliko meseci postarali za dosta toga.

Radili smo na izradi, farbanju i montaži klupa, klupa sa naslonom, ljuljaški, kako u gradskom tako i u seoskom području, kao na primer u Mavrovskoj, Nišavskoj, Romanijskoj, Ulici Goce Delčeva u naselju Delijski Vis kod nove pijace… Osim toga, izrađen je i montiran stubni vejnik na Delijskom Visu - kažu u ovom preduzeću.

Međutim, para za nastavak popravki i nove mobilijare zasad više nema, s obzirom na to da su, kažu, iscrpli sredstva koja su za ovu namenu planirana budžetom Grada.

Nažalost, trenutno nismo u mogućnosti da uredimo parkove i igrališta za decu. Ukoliko dođe do rebalansa budžeta, sa zadovoljstvom ćemo obradovati mališane novim igralištem, mobilijarom, klackalicama koje su nove i bezbedne za igru - dodaju u “Parking servisu”.

I odrasli očito ponekad koriste dečiji mobilijar; foto: Vanja KeserNe precizirajući u kojim parkovima i na kojim mestima u gradu je situacija sa mobilijarom “najkritičnija” pa on mora da se menja i popravlja, naznačavaju da “postoje planovi za potpuno nov koncept uređenja dečijih mobilijara koji će biti bezbedniji”, o kojima će, kažu, govoriti tek ako rebalansom dobiju dodatni novac.

U međuvremenu, na sve polomljene klupe, senike ili oštećen i nebezbedan dečiji mobilijar, građani “Parking servis” mogu da nastave da upozoravaju na 018/ 415-09-70 i 018/ 415-09-71.

Ružan prizor; foto: Vanja Keser